**Lög Kvennahreyfingar Samfylkingarinnar**

**1.grein**

Nafn hreyfingarinnar er Kvennahreyfing Samfylkingarinnar. Heimili hennar og varnarþing er í Reykjavík.

**2. grein**

Markmið Kvennahreyfingar Samfylkingarinnar eru að:

* Styðja, hvetja og virkja konur til þátttöku í stjórnmálum.
* Mynda tengslanet og auka þannig áhrif kvenna við stefnumótun í samfélaginu.
* Stuðla að auknu jafnrétti og kvenfrelsi í íslensku þjóðfélagi og efna til umræðu um jafnréttismál.
* Vera vettvangur til að efla samskipti Samfylkingarkvenna.
* Stuðla að framgangi kvenna innan Samfylkingarinnar.

**3. grein**

Aðild að hreyfingunni eigaallar konur sem eru félagar í Samfylkingunni og vilja vinna að framgangi kvenfrelsis og jafnréttis undir merkjum félagshyggju og gangast undir lög þessi. Um félagaskrá Kvennahreyfingar Samfylkingarinnar gilda lög flokksins gr.2.12 .

**4. grein**

Ársþing skal halda að jafnaði fyrir 15. apríl á þeim stað er stjórn ákveður. Ársþing markar stefnu Kvennahreyfingarinnar, setur henni lög og ákveður áherslur komandi starfsárs.

**5. grein**

Til ársþings skal boðað tryggilega með minnst þriggja vikna fyrirvara á heimasíðu flokksins, með tölvupósti og með fréttatilkynningu í fjölmiðlum.

**6. grein**

Dagskrá ársþings er sem hér segir:

1. Skýrsla stjórnar
2. Reikningar félagsins
3. Lagabreytingar
4. Kjör formanns kvennahreyfingarinnar
5. Kjör þriggja stjórnarkvenna og þriggja til vara
6. Önnur mál

Einfaldur meirihluti greiddra atkvæða ræður úrslitum mála á ársþingi. Fari fundarkona fram á leynilega atkvæðagreiðslu skal orðið við því.

Að öðru leyti en tilgreint er í þessum lögum, er ársþingi Kvennahreyfingarinnar stýrt eftir fundarsköpum flokksstjórnar Samfylkingarinnar.

**7.grein**

Stjórn Kvennahreyfingarinnar skipar þrjá konur í kjörstjórn sem sér um kosningar á ársþingi og stýrir talningu atkvæða. Getið skal um nöfn þeirra sem í kjörstjórn eru í auglýsingu um ársþing. Framboð skulu hafa borist kjörstjórn í upphafi ársþings.

**8. grein**

Stjórn Kvennahreyfingarinnar skipa fimm konur og þrjár til vara, formaður, varaformaður, ritari, gjaldkeri og meðstjórnandi. Auk þess eru þrjár til vara. Stjórnin er kjörin til eins árs í senn. Á ársþingi skal formaður kjörinn sérstaklega ásamt þremur aðalkonum og þremur til vara. Afl atkvæða í leynilegri atkvæðagreiðslu ræður röð aðal- og varakvenna. Verði atkvæði jöfn ræður hlutkesti. Þingflokkur Samfylkingarinnar tilnefnir eina þingkonu í stjórn Kvennahreyfingarinnar.

**9. grein**

Stjórn stýrir störfum Kvennahreyfingarinnar milli ársþinga. Formaður boðar stjórnarfund og stýrir störfum stjórnar. Stjórn ber sameiginlega ábyrgð á framkvæmdum og rekstri Kvennahreyfingarinnar. Stjórn kýs sér varaformann og skiptir með sér verkum á fyrsta fundi eftir ársþing.

**10. grein**

Að loknum ársfundi Kvennahreyfingarinnar, eigi síðar en í lok maí, sendir stjórnin framkvæmdastjórn flokksins ársreikning næstliðins árs og gefur flokksstjórn árlega skýrslu um starfsemina.

**11. grein**

Félagsfundir. Stjórn heldur almenna félagsfundi svo oft sem efni standa til. Fari 25 félagskonur eða fleiri skriflega fram á almennan félagsfund skal stjórn boða til fundar með dagskrá eigi síðar en tveimur vikum frá fundarkröfu

**12. grein**

Reikningsár Kvennahreyfingarinnar er almanaksárið. Á ársþingi eru bornir upp reikningar Kvennahreyfingarinnar fyrir næstliðið ár á undan. Gjaldkeri og stjórn gera grein fyrir reikningum Kvennahreyfingarinnar.

**13. grein**

Lögum þessum verður aðeins breytt á ársþingi. Tillögur að lagabreytingum skulu fylgja fundarboði til ársþings. Lagabreytingar öðlast gildi hljóti þær samþykki 2/3 hluta greiddra atkvæða.

**14. grein**

Kvennahreyfing Samfylkingarinnar verður ekki aðskilin Samfylkingunni. Tillaga um að hreyfingin verði lögð niður verður tekin til afgreiðslu ef hún er fram komin með þeim hætti sem um getur í 13. grein. Hljóti tillagan samþykki tveggja löglega boðaðra félagsfunda sem haldnir hafa verið með minnst tveggja vikna millibili skal um hana höfð allsherjar-atkvæðagreiðsla. Tillagan telst samþykkt ef 2/3 hlutar greiddra atkvæða eru fylgjandi tillögu um slit hreyfingarinnar á tveimur ársþingum í röð og skal hreyfingunni þá slitið.

Bækur, sjóðir og aðrar eignir hreyfingarinnar sem til ráðstöfunar eru eftir að skuldir hafa að fullu verið gerðar upp, ganga til Samfylkingarinnar ef félagsslit verða samþykkt. Síðasti formaður hreyfingarinnar ber ábyrgð á að afhenda þær skrifstofu Samfylkingarinnar.

**15. grein**

Lög þessi öðlast gildi þegar í stað.

*Samþykkt á ársþingi Kvennahreyfingarinnar 16. mars 2013*